Folketing
2013-12-06

Nu vil jeg meget nødig virke docerende over for en ellers rigtig dygtig ordfører, som jeg har et godt forhold til, og som er energisk og meget kompetent og en af de bedre af ordførerne herinde, men det er altså sådan, at der er meget, meget stor forskel på at stemme ja og at stemme blankt. Vi er nemlig ikke forligsparti, vi er ikke aftaleparti i den her aftale, og i morgen kan vi sådan set gå ud og lave en ny aftale, som så gælder fra den 1. januar 2015, hvis det endelig skulle være, at Enhedslisten ikke lever op til det, som de er citeret for at sige. For som jeg nævnte, er hr. Frank Aaen den 18. november citeret for at sige, at det forslag støtter Enhedslisten naturligvis. Det står sort på hvidt i en udtalelse fra hr. Frank Aaen, så det ved jeg ikke om han løber fra. Det må hr. Frank Aaen jo sådan set selv stå inde for. Men vi er ikke forligsparti i den her sag. Den 1. januar 2015 kan vi sådan set ændre systemet, som vi vil. Vi stemmer blankt, i forbindelse med at vi er finanslovsparti, men vi er imod det her forslag.